Iуэрытхым лъэпкъхэр зэкъуегъэувэ
Илъэс етхуанэ хъуауэ Урысейм щокIуэкI «Этнографие Iуэрытх ин» щIэныгъэ Iуэхур. Мы гъэм ар онлайн мардэм тету къызэрагъэпэщащ, ауэ щIыналъэ къэс хэщIапIэ зырыз яIащ диктант зытхыну гукъыдэж зиIэхэр екIуэлIэну.
Къэбэрдей-Балъкъэрым щыпсэухэм Мэлбахъуэм и цIэр зезыхьэ Лъэпкъ библиотекэм щэкIуэгъуэм и 3-м диктантыр щатхащ. Абы кърихьэлIат къэрал IуэхущIапIэхэм, жылагъуэ, дин зэгухьэныгъэхэм я лIыкIуэу, щIэныгъэм, гъуазджэм, спортым я лэжьакIуэу, студенту цIыху 50-м нэблагъэ. А Iуэхум хэтащ КъБР-м и Парламентым и УнафэщI, Урысей тхыдэ зэгухьэныгъэм и щIыналъэ къудамэм и советым и унафэщI Егоровэ Татьянэ. Къызэхуэсахэм защыхуигъазэм, абы жиIащ:
— Мыпхуэдэ Iуэрытхыр къызэрыхалъхьэрэ илъэситху мэхъу. Къэбгъэлъагъуэмэ, ар гъэ къэс дунейм и щIыналъэ псоми щокIуэкI. А Iуэхум къыхыхьащ космонавтхэри. Абы къегъэлъагъуэ Iуэрытхым и мыхьэнэр мы зэманым зэрыиныр, — пищащ Егоровэм. — Ди гуапэ мыхъуу къанэркъым а жэрдэмыр ди къэралым къызэрыщыхалъхьар. Урысейр куэду зэхэт къэралыгъуэщ икIи абы щопсэу лъэпкъ зэмылIэужьыгъуэу 190-м щIигъу. Абы къыхэкIыу нобэ щхьэж и тхыдэрэ щэнхабзэрэ зэрищIэжым хуэдэу, адрейхэми я хабзэхэм щыгъуазэу щытыпхъэщ — ар лъэпкъхэр зэкъуэт дызыщI Iуэхущ. Iуэрытхыр Лъэпкъ зэкъуэтыныгъэм и махуэм ирихьэлIэу зэрыттхми и мыхьэнэр лъагэ ещI. Дэтхэнэми Iэмал иIэщ и щIэныгъэр здынэсыр къихутэжыну, апхуэдэуи си фIэщ мэхъу щIэ куэди мыбдеж къызэрыщащIэнур. Гу зэрылъыттэщи, гъэ къэс мыпхуэдэ Iуэрытхым хэтыну хуейхэм я бжыгъэм хохъуэ, сэри сфIэфIу абы сыкърохьэлIэ.
Диктантыр зытхыну къекIуэлIахэм яхэтт лъэпкъ фащэхэр зыщыгъ щIалэгъуалэ куэд, «Кабардинка», «Балкария», «Тэрч къэзакъхэр» ансамблхэм я артистхэр.
Iуэрытхым упщIэ 30-м нэс къызэщIеубыдэ, дакъикъэ 45-м къриубыдэу жэуап етын хуейуэ. УпщIэхэм ящыщу 10-р щхьэж и щIыналъэм хухэхащ.
Диктантым хэтыну цIыхухэм Iэмал яIэщ щэкIуэгъуэм и 8 пщIондэ. Онлайн тестыр къыщыхьащ «Большой этнографический диктант»-м и сайтым — www.miretno.ru.
Iуэхум и къызэгъэпэщакIуэр Лъэпкъ IуэхухэмкIэ федеральнэ агентствэмрэ Удмурт Республикэм лъэпкъ политикэмкIэ и министерствэмрэщ. Къэбэрдей-Балъкъэрым ар щезыгъэкIуэ-кIыр ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэращ.
Белгъэрокъуэ Марьянэ.
